જો આપણે સજાગતાપૂર્વક સોરી કહેવાનું બંધ કરીએ તો? આપણી વાત સ્પષ્ટતાથી સામી વ્યક્તિને સમજાવીએ તો? પેલી મિત્ર મને કહે, શક્ય જ નથી. પુરુષો કદી ય સમજશે નહીં. આ સાંભળીને નવાઈ લાગી. જે પુરુષ પોતાની બુદ્ધિમત્તાના બળે વ્યવસાયમાં સફળ હોય તે શું સ્પષ્ટ અને સાદી વાત સમજી ન શકે એ કેવી રીતે બને? આપણે ખરેખર જે કહેવું જોઈએ તે નથી કહેતા એટલે જ સોરી કહીને માફી માગીએ છીએ. આપણી ભૂલ હોય કે ન હોય માફી માગી લેવાની. કારણ કે માફી માગી લેવાથી વાત વણસતી અટકે છે. અહીં જરૂર છે ખરેખર જે કહેવા માગીએ છીએ. જે વિચારીએ છીએ કે જે આપણને સાચુ લાગે છે તે એકવાર કહી દેવાની. એમાં ન તો સોરી કહેવાનું છે કે ન તો ગુનાહિતતા અનુભવવાની છે તમારા કે બીજા માટે. સામી વ્યક્તિની ભૂલ કે પીડાને માટે પણ આપણે જ સોરી કહેવાની કશી જરૂર નથી હોતી. સ્પષ્ટતાથી કહેવાયેલી વાત સામી વ્યક્તિને પહોંચે જ છે. પેલી મિત્રએ ચા કે નાસ્તો મોડો આપવા માટે સોરી કહેવાને બદલે એવું પણ કહી શકી હોત કે આજે મારી થોડું વધુ સૂવાની ઈચ્છા હતી કે મને આજે થોડું વધુ સૂવાની મજા આવી. જો કે તેને લીધે તને થોડી તકલીફ પડી હશે, પરંતુ તું મને પ્રેમ કરે છે એટલે જ આવું કરી શકી. વગેરે વગેરે પણ ના તે મિત્રને પોતે ખોટું કર્યું હોવાની લાગણી જ અનુભવાઈ.